Document ID: 31994D0325

Komisijas Lēmums
(1994. gada 19. maijs),
ar ko paredz īpašus nosacījumus, kas reglamentē Taizemes izcelsmes zvejniecības un akvakultūras produktu importu
(94/325/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus attiecībā uz zvejniecības produktu ražošanu un laišanu tirgū [1], un jo īpaši tās 11. panta 1. punktu,
tā kā Komisijas eksperts veica pārbaudes apmeklējumu Taizemē, lai pārliecinātos par apstākļiem, kādos zvejniecības produkti tiek ražoti, uzglabāti un sūtīti uz Kopienu;
tā kā Taizemes tiesību aktu noteikumus par higiēnas pārbaudēm un zvejniecības produktu kontroli var uzskatīt par līdzvērtīgiem Direktīvas 91/493/EEK noteikumiem;
tā kā kompetentā Taizemes iestāde Ministry of Agriculture and Cooperatives, Department of Fisheries un tās inspekcijas departaments Fish Inspection and Quality Control Division spēj efektīvi pārbaudīt spēkā esošo likumu piemērošanu;
tā kā Direktīvas 91/493/EEK 11. panta 4. punkta a) apakšpunktā minētā veselības sertifikāta iegūšanas procedūrā ir jāievēro arī sertifikāta parauga definīcija, obligātās prasības attiecībā uz valodu vai valodām, kurās tas ir jāizstrādā, un tās personas kvalifikācija, kas ir pilnvarota to parakstīt;
tā kā saskaņā ar Direktīvas 91/493/EEK 11. panta 4. punkta b) apakšpunktu pie zvejniecības produktu iepakojuma ir jāpiestiprina atzīme ar trešās valsts nosaukumu, kurā atrodas izcelsmes uzņēmums, un tā apstiprinājuma numuru;
tā kā saskaņā ar Direktīvas 91/493/EEK 11. panta 4. punkta c) apakšpunktu ir jāizveido apstiprināto uzņēmumu saraksts; tā kā šis saraksts ir jāizveido, balstoties uz Ministry of Agriculture and Cooperatives, Department of Fisheries ziņojumu Komisijai; tā kā tādēļ Ministry of Agriculture and Cooperatives, Department of Fisheries ir jānodrošina atbilstība noteikumiem, kas šajā nolūkā paredzēti Direktīvas 91/493/EEK 11. panta 4. punktā;
tā kā Ministry of Agriculture and Cooperatives, Departements of Fisheries ir sniegusi oficiālu apstiprinājumu attiecībā uz atbilstību Direktīvas 91/493/EEK pielikuma V nodaļas noteikumiem un attiecībā uz uzņēmumu apstiprināšanai nepieciešamo to prasību izpildi, kuras ir līdzvērtīgas minētās direktīvas prasībām;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU:
1. pants
Ministry of Agriculture and Cooperatives, Department of Fisheries (Fish Inspection and Quality Control Division) ir kompetentā iestāde Taizemē, kas apstiprina un apliecina zvejniecības un akvakultūras produktu atbilstību Direktīvas 91/493/EEK prasībām.
2. pants
Taizemes izcelsmes zvejniecības un akvakultūras produktiem ir jāatbilst šādiem nosacījumiem:
1. Katram sūtījumam jāpievieno numurēts veselības sertifikāta oriģināls, kas ir pienācīgi aizpildīts, parakstīts, datēts un saskaņā ar šā lēmuma A pielikumā doto paraugu ir uz vienas lapas.
2. Produktiem ir jābūt no apstiprinātiem uzņēmumiem, kas uzskaitīti šā lēmuma B pielikumā.
3. Izņemot sasaldētus, neiepakotus zvejniecības produktus, kas paredzēti konservētu pārtikas produktu ražotājam, uz visiem iepakojumiem jābūt ar neizdzēšamiem burtiem rakstītam vārdam "Taizeme" un izcelsmes uzņēmuma apstiprinājuma numuram.
3. pants
1. Šā lēmuma 2. panta 1. punktā minētais sertifikāts ir jāsagatavo vismaz vienā tās dalībvalsts oficiālā valodā, kurā tiek veiktas pārbaudes.
2. Sertifikātā ir jābūt Ministry of Agriculture and Cooperatives, Departement of Fisheries pārstāvja vārdam, amatam, parakstam un minētās iestādes oficiālajam zīmogam, kuram ir jābūt no citām atzīmēm atšķirīgā krāsā.
4. pants
Šo lēmumu piemēro no 1994. gada 1. augusta.
5. pants
Šis lēmums ir adresēts dalībvalstīm.
Briselē, 1994. gada 19. maijā

Labels: 0
3
18
6